Erik Bo Christensen fra Frederikshavn har været taxachauffør i 16 år. Men en nat i juni 2016 blev skæbnesvanger for chaufføren. - Det var lige hernede ved H&M, at det gik galt, peger Erik Bo Christensen. Som sædvanlig var Erik Bo Christensen på jagt efter kunder på gågaden i Frederikshavn. I nattetimerne er det et godt sted at kapre kunder, og taxaerne har lov til at køre på gågaden i det tidsrum. En beruset mand var dog ikke enig i, at Erik Bo Christensen måtte køre der i sin taxa. - Han blokerede vejen, og ville ikke flytte sig. Jeg besluttede at trille let frem, men han lagde sig bare ind over køleren. Jeg gik ud, for der er jo et erstatningsansvar, og det var en helt ny bil, så jeg skulle bruge hans oplysninger, siger Erik Bo Christensen til TV2 Nord. I dag fortryder Erik Bo Christensen, at han gik ud af bilen. Da han stiger ud af taxaen overfalder manden ham. Erik Bo Christensen modtager flere spark og slag, mens han ikke kan se noget da hans briller også flyver væk. Få timer efter bliver gerningsmanden, der er svensk statsborger, anholdt og sigtet af Nordjyllands Politi. Dagen efter løslades han, men først tre år efter kommer manden for retten. - Hvis politiet skal bruge tre år på at få en mand dømt, som de har haft fat i få timer efter overfaldet er sket, så er der da ét eller andet fuldstændig galt, siger Erik Bo Christensen. Kort efter overfaldet flytter gerningsmanden til Finland, og først nu, tre år efter, hvor han igen er flyttet til Danmark, har politiet kontaktet ham. Gerningsmanden har oplyst til TV2, at han havde oplyst sit telefonnummer til politiet. TV2 Nord har i dag spurgt Claus Danø, politiinspektør ved Nordjyllands Politi, hvorfor man ikke bare har ringet på det nummer: - Det kan jeg ikke svare på i den konkrete sag, men vi har altså først fået fat i ham i det øjeblik han vælger at flytte tilbage til Danmark, og får bopæl her igen. - (Hvorfor er det, at man ikke vælger at bruge det her telefonnummer?) - Det gør vi også, som udgangspunkt. Jeg kan ikke svare på, hvorfor det ikke er sket i den her sag. Gerningsmanden selv undrer sig over forløbet: - Jeg har givet dem de informationer, som de siger, at de mangler. Telefonnummer og email. Alt har været tilgængeligt. - Ved et retsmøde i september blev den svenske mand kendt skyldig i overfaldet på Erik Bo Christensen. Men straffen er endnu ikke fastlagt. For Erik Bo Christensen har det haft stor betydning, at der er gået så lang tid mellem overfaldet og at gerningsmanden er belvet stillet for en dommer: - Jo før sådan en kommer for retten, jo før kan du komme videre i dit liv, uden at skulle sidde og spekulere på sådan noget lort. Den voldsomme episode har fået den nordjyske chauffør til at køre taxaen i garagen. - Det har haft store konsekvenser. Både personligt og arbejdsmæssigt. Jeg kører ikke taxa mere - jeg kan ikke sidde i en taxa. Nordjyllands Politi fortæller, at der på baggrund af sagen er lavet om på proceduren, for at undgå lignende tilfælde fremover.

Opsummering:
I juni 2016 blev en taxachauffør slået og sparket af en beruset mand på gågaden i Frederikshavn. Manden blev anholdt kort tid efter, men først tre år efter overfaldet er gerningsmanden kommet for retten.